Source: https://kuria.birosag.hu/hu/print/kuria-tortenete
Timestamp: 2020-07-06 05:54:04
Document Index: 16730159

Matched Legal Cases: ['Kúria ', 'Kúria ', 'Bíróság ', 'bíróság ', 'bíróság ', 'Kúria ', 'Kúria ', 'bíróság ', 'Kúria ', 'Bíróság ', 'Bíróság ', 'bíróság ', 'bíróság ', 'bíróság ', 'Kúria\n', 'Kúria ', 'Kúria ']

Kúria webhelyen lett közzétéve (https://kuria.birosag.hu)
Címlap > A Kúria története
A felsőbíráskodás történeti összefoglalása
1./ A felsőbíráskodás múltja
Szent István király törvénykönyveivel megalapozta hazánkban az ezeréves jogfejlődés kezdeteit. A Magyar Királyság jogszolgáltatási szervezetének több évszázadra meghatározó alakja a későbbiekben Werbőczy István nádor volt, aki a főbírói tisztséget is betöltötte. Az 1517-ben nyomtatásban is megjelent Hármaskönyve (Tripartitum) "...az ország minden jogainak, törvényeinek bevett és jóváhagyott szokásainak s rendeleteinek" gyűjteménye lett. 1541-től az ország három részre szakadásával lehanyatlott a központi jelleggel ítélkező curiális bíráskodás, s helyette előtérbe került a helyi, rendi keretek között folytatott ítélkezési tevékenység.
Az 1723-ban végrehajtott bírósági szervezeti reform nyomán a nádorispán lett a hétszemélyes tábla és a Curia elnöke is. A királyi udvartól független, a hétszemélyes táblából és a királyi táblából álló Curia mellett előbb négy, majd öt kerületi tábla jött létre.
Az 1848-49-es szabadságharc leverését követően kiépült az új császári és királyi bírósági szervezet. Az egykor legfőbb jogi fórumnak számító hétszemélyes tábla hatáskörét - Magyarországra is kiterjesztve - a Bécsben ítélkező Legfelsőbb Bíróság vette át. A váltótörvényszék és a királyi tábla utóda 1850-től öt kerületi felsőbíróság lett.
Az 1861-es Országbírói Értekezlet állította vissza a rendi Curia szervezetét, amely 1861. április 3-án kezdte meg az ítélkezést. 1868-ban a megszüntetett kerületi felsőbíróságok helyett másodfokon eljáró két ítélőtábla jött létre: a pesti és a marosvásárhelyi. Ugyanakkor döntés született arról, hogy "a legfőbb bírói hatóságot a Magyar Királyi Curia gyakorolja Pesten". E legfőbb törvényszék a semmisségi esetekben eljáró Semmitőszékből és a harmadfolyamodású bíráskodást folytató Legfőbb Ítélőszékből állt. 1882. január 1-jétől a Magyar Királyi Curia, mint egységes bíróság járt el.
2./ A Kúria a XX. század első felében
A század elején a decentralizáció eredményeként 11 királyi ítélőtábla működött az országban. E téren a proletárdiktatúrának nevezett rendszer időleges módosításokat hajtott végre, Trianon viszont már alapvető és több évtizedre szóló változásokat eredményezett: a Magyar Kúria mellett az ítélkezést 5 ítélőtábla, 67 királyi törvényszék és 150 járásbíróság folytatta. A második világháborút követően folyamatosan megindult a szovjet típusú társadalmi-gazdasági és hatalmi-intézményi rendszer kiépítése. Az ezt segítő bírósági szervezet és ítélkezés létrehozása, a közállapotok gyökeres megváltozása 1949-re jórészt a befejező szakaszához ért. A Magyar Kúria 1949-ben megszüntetésre került. Utolsó elnöke dr. Kerekess István (1945-1949) volt.
3./ A Magyar Népköztársaság Legfelsőbb Bírósága
Az 1949. évi XX. törvénnyel elfogadott Alkotmány a törvényszékeket megyei bíróságokként, az ítélőtáblákat felsőbíróságokként, míg a Magyar Kúriát a Magyar Népköztársaság Legfelsőbb Bíróságaként jelölte meg. A politikai önkényuralmi rendszer eredményeként a bírói függetlenség egyre inkább formálissá vált; a politikai természetű koncepciós perek területén és az 1956-os forradalmat és szabadságharcot követő megtorlások idején pedig megtörtént a teljes felszámolása.
A felsőbíróságok elsorvasztásának folyamata 1950. év végével történő megszüntetésükkel fejeződött be.
A bíróságok szervezetéről szóló 1954. évi II. törvény és az 1972. évi IV. törvény rendelkezései szerint az ítélkezés elvi irányítása a Legfelsőbb Bíróság hatáskörébe tartozott. Ugyanakkor a bíróságok általános működése feletti felügyeleti, igazgatási jogosítványokat a törvények az igazságügy-miniszternek biztosították. Ennek keretében a végrehajtó hatalom képviselője a bíróságok szakmai tevékenységét is folyamatosan vizsgálta és elemezte.
4./ Bírósági reform a rendszerváltás után
a./ A politikai rendszerváltással, az 1989-es alkotmány-módosítással a legfőbb bírósági fórum a Magyar Köztársaság Legfelsőbb Bírósága elnevezést kapta. A jogállamiság alapjainak fokozatos kiépítésével együtt néhány jelentős átalakítás már az első években is érintette a bírósági szervezetet. A bírák kinevezése a köztársasági elnök hatáskörébe került; a bírói önigazgatás szerveiként intézményesültek az összbírói értekezletek, a bírói tanácsok. Az igazságügy-miniszter igazgatási partnereként megalakult az Országos Bírói Tanács.
Az átfogó bírósági reform megalapozásához és megvalósításához sor került az Alkotmány módosítására, valamint a bíróságokra vonatkozó három alaptörvényből álló jogszabálycsomag [a bíróságok szervezetéről és igazgatásáról szóló 1997. évi LXVI. törvény (Bszi.), a bírák jogállásáról és javadalmazásáról szóló 1997. évi LXVII. törvény (Bjt.), továbbá az igazságügyi alkalmazottak szolgálati viszonyáról szóló 1997. évi LXVIII. törvény (Iasz.)] megalkotására.
A törvényalkotó - az indokolás szerint - abból indult ki, hogy az igazságszolgáltatás nagymértékben kibővült feladatainak jogállami szinten történő ellátása csak átfogó, minden kapcsolódó részt érintő reformmal lehetséges, ezért az eljárásjogok és a bírósági szervezet, a bíróságok igazgatása, valamint a bírák jogállása, javadalmazása területén alapvető változások szükségesek.
A törvény az előbbiekre figyelemmel a bírósági szervezetet, mint a végrehajtó hatalomtól elkülönült egységes szervezetet határozta meg, és a bírói függetlenség alapvető biztosítékaként a bíróságok igazgatásának olyan rendszerét kívánta kialakítani, amely a politikailag semleges bírói hatalmat elkülöníti a törvényhozó és a végrehajtó hatalomtól. Ennek érdekében az igazságügy-miniszternek a bíróságok igazgatásával kapcsolatos jogosítványait megszüntette. A bíróságok igazgatására létrehozta a kétharmad részben a bírák által választott bírákból, egyharmad részben delegáltakból álló Országos Igazságszolgáltatási Tanácsot. Az OIT lett a bírósági igazgatás legfelsőbb irányító szerve. A bíróságok igazgatásában közreműködő bírói testületek véleményezési jogkört kaptak.
A Legfelsőbb Bíróságot érintően a törvény az ítélkezés egységének biztosítása érdekében meghatározta a jogegységi eljárás feltételeit, a bíróságokra kötelező jogegységi határozat meghozatalának módját, a határozat közzétételének rendjét.
A háromszintű bírósági rendszert - a jogorvoslati fórumként működő ítélőtáblák beiktatásával - a jogalkotó négyszintűvé alakította. Indokolása szerint ez a megoldás lehetővé teszi a hatáskörök ésszerűbb telepítését, a jogorvoslati rendszer differenciáltabb szabályozását. Megállapította, hogy a Legfelsőbb Bíróság addigi hatásköre és az ebből következő munkaterhe nem teszi lehetővé a bírósági jogalkalmazás egységének biztosításával kapcsolatos alkotmányos feladatainak ellátását, indokolt ezért, hogy a másodfokú ügyeinek döntő része az ítélőtáblákhoz kerüljön.
b./ Az ítélőtáblák felállítása
Az 1997. évi LXIX. törvény 1999. január 1-jétől három - Budapesten, Pécsett és Szegeden - ítélőtábla működését rendelte el. A másik kettőt - Debrecenben és Győrött - legkésőbb 2003. január 1-ig kellett volna felállítani. Az Országgyűlés 1998. végén a fenti törvényt hatályon kívül helyezte, egyelőre fontosabbnak tartva az alsóbb fokú bíróságok megerősítését. Az Országos Ítélőtábla székhelyéről és illetékességi területének megállapításáról szóló 1999. évi CX. törvény 2003-tól egyetlen, országos illetékességgel rendelkező ítélőtábla felállítását irányozta elő. E törvénnyel összefüggésben az Alkotmánybíróság 49/2001. (XI.22.) AB határozatában kimondta, hogy az Országgyűlés mulasztásban megnyilvánuló alkotmányellenességet idézett elő azzal, hogy nem írta elő több ítélőtábla létrehozását, hiszen az Alkotmány 45. §-ának (1) bekezdése szerint a Magyar Köztársaságban "ítélőtáblák" működnek.
Az Alkotmánybíróság felhívására az alkotmányellenes helyzet megszüntetéseként az Országgyűlés a 2002. évi XXII. törvényben öt ítélőtábla felállítását rendelte el 2003. január 1-jétől Budapesten, Pécsett és Szegeden, 2004. július 1-től Debrecenben és Győrött. Az első három ítélőtábla 2003. július 1-től, az utóbbi kettő 2005. január 1-jétől kezdte meg a működését.
Az öt ítélőtáblán összesen 153 bíró ítélkezik. A Fővárosi Ítélőtábla kivételével mindegyik bíróság elhelyezése megfelelően biztosított.
5./ A bíróságok központi igazgatásának új rendszere és a Kúria
A 2012. január 1-jétől hatályos Alaptörvény végrehajtásaként a bíróságok szervezetéről és igazgatásáról szóló 2011. évi CLXI. törvény, valamint a bírák jogállásáról és javadalmazásáról szóló CLXII. törvény a fenti fogyatékosságok megszüntetését, az egész bírósági rendszert és ítélkezést korszerűbb és hatékonyabban működő pályára kívánja állítani.
A törvény indokolása kiemeli, hogy 2012. január 1-jétől egy tiszta konstrukció jön létre, ahol a szakmai és igazgatási hatáskörök nem keverednek: a bíróságok központi igazgatását az Országos Bírósági Hivatal elnöke látja el, a Kúria elnöke pedig a szakmai vezetésért lesz felelős. A rendszer elemét képezi a bírák által választott és kizárólag bírákból álló Országos Bírói Tanács, amely döntően kontrollfunkciókat gyakorol. A visszaállított Kúria jog- és hatásköre jelentősen kibővült. Első elnöke 2012. január 1-jétől dr. Darák Péter.